CELEX: 52009XG0130(01)
Language: bg
Date: 2009-01-30
Title: Заключения на Съвета относно съвместното планиране на научните изследвания в Европа в отговор на основните предизвикателства пред обществото

30.1.2009   
            
            
               BG
            
            
               Официален вестник на Европейския съюз
            
            
               C 24/3
            
         Заключения на Съвета относно съвместното планиране на научните изследвания в Европа в отговор на основните предизвикателства пред обществото
   (2009/C 24/04)
   СЪВЕТЪТ НА ЕВРОПЕЙСКИЯ СЪЮЗ,
   КАТО ПРИПОМНЯ:
   
               —
            
            
               своята резолюция относно CREST (28 септември 1995 г.) (1), която упълномощава този комитет по-специално да „насърчава координацията от Общността и държавите-членки на научноизследователските и развойни дейности, за да се гарантира взаимна съгласуваност между националните политики и политиката на Общността“,
            
         
               —
            
            
               своите резолюции относно създаването на европейско пространство за научни изследвания и иновации (15 юни 2000 г.) и относно осъществяването на европейско пространство за научни изследвания и иновации: насоки за действията на ЕС в областта на научните изследвания (2002-2006 г.) (16 ноември 2000 г.),
            
         
               —
            
            
               своите заключения относно постигнатия напредък в развитието на европейското изследователско пространство и даването на нов тласък (26 ноември 2002 г.),
            
         
               —
            
            
               Зелената книга на Комисията „Европейското научноизследователско пространство: нови перспективи“,
            
         
               —
            
            
               своите заключения относно бъдещето на науката и технологиите в Европа (23 ноември 2007 г.),
            
         
               —
            
            
               своите заключения относно Съобщението на Комисията „Европейски стратегически план за енергийните технологии (план SET) — Към бъдеще с нисковъглеродни технологии“ (28 февруари 2008 г.),
            
         
               —
            
            
               своите заключения относно стартирането на „Процеса от Любляна — към цялостно осъществяване на европейското изследователско пространство“ (30 май 2008 г.),
            
         
               —
            
            
               своите заключения относно „Обща ангажираност на държавите-членки за борба с невродегенеративните заболявания, по-специално с болестта на Алцхаймер“ (26 септември 2008 г.),
            
         
               —
            
            
               своя документ за ключовите въпроси за 2008 г.: принос на Съвета по конкурентоспособност към пролетното заседание на Европейския съвет (25 февруари 2008 г.), който насърчава държавите-членки и Комисията да продължават да разработват инициативи за съвместни програми за научни изследвания в области, в които това е подходящо, за да стане възможен един по-добре стратегически определен и по-добре структуриран подход за стартиране на нови съвместни програми и покани за участие в съвместни проекти,
            
         
               —
            
            
               заключенията на Европейския съвет от 13-14 март 2008 г., с които се постави началото на новия цикъл на обновената Лисабонска стратегия за растеж и работни места (2008-2010 г.), и които потвърдиха, че за пълноценно разгръщане на потенциала на европейските граждани за иновации и творчество е необходимо да се отдели специално внимание на новите инициативи за съвместни програми за научни изследвания;
            
         
               1.
            
            
               ОТЧИТА, че в условията на глобализацията и засилването на световната конкуренция в Европа започва да се осъзнава фактът, че обществото е изправено пред големи общи предизвикателства, с които никоя държава-членка не може да се справи сама. Така например някои въпроси, свързани с изменението на климата, застаряването на населението, енергийните, водните или хранителните доставки, банковите финанси и сигурността (2) са придобили такъв размер, че Европа трябва да подготви по-силен, по-координиран, по-единен и по-глобален отговор на тези предизвикателства;
            
         
               2.
            
            
               ПРИПОМНЯ големия обем публични средства, заделени за научни изследвания и иновации в държавите-членки, включително и на регионално равнище, и ПОДЧЕРТАВА необходимостта от едно засилено сътрудничество между държавите-членки и неговия потенциал, както от научна, така и от финансова гледна точка или от гледна точка на човешките ресурси, чрез изпълнение на общи инициативи, предназначени да отговорят на големите предизвикателства пред обществото, за да се подобри способността на Европа да превръща резултатите от научните изследвания в конкретни ползи за обществото и за конкурентоспособността на своята икономика в глобален план;
            
         
               3.
            
            
               ПОДЧЕРТАВА важната роля на Рамковата програма за научни изследвания и технологично развитие (РП) и свързаните с нея инструменти като ERA-NET, ERA-NET + и инициативите по член 169, за мобилизиране на научните и финансовите ресурси на държавите-членки за изпълнение на инициативите за научноизследователска и развойна дейност от общ интерес, и НАСЪРЧАВА по-нататъшното им използване във връзка с намирането на общи отговори за справяне с основните предизвикателства пред обществото;
            
         
               4.
            
            
               ОТЧИТА също така и значението на съществуващите дейности, целящи координиране на програми, провеждани от националните агенции и научноизследователските организации в няколко държави-членки, включително на регионално равнище, от международни организации, както и посредством трансгранични и междуправителствени инициативи в тази област (EUREKA, COST); и НАСЪРЧАВА по-нататъшното им използване;
            
         
               5.
            
            
               ОТЧИТА, че наред със съществуващите регионални, национални, междуправителствени и общностни инструменти за обединяване и координиране на националните усилия в областта на научноизследователската и развойната дейност съществува нарастваща нужда от нов, по-стратегически подход. Този подход следва да се основава на съвместното определяне на предизвикателствата пред обществото, които са от общ интерес, и на засилен политически ангажимент от страна на държавите-членки за намиране на общи и съгласувани отговори, за по-ефикасно и по-ефективно публично финансиране на научноизследователската и развойната дейност в Европа;
            
         
               6.
            
            
               В този контекст ПРИВЕТСТВА концепцията и целите на съвместното планиране, както са определени в Съобщението на Комисията „Към съвместно планиране на научноизследователската дейност: сътрудничество с цел по-ефективно преодоляване на общите предизвикателства“, което призовава за стартиране на ръководен от държавите-членки процес за засилване на сътрудничеството в областта на научноизследователската и развойната дейност с цел по-успешно справяне в европейски и в световен мащаб с основните предизвикателства пред обществото, за които публичните научни изследвания играят ключова роля;
            
         
               7.
            
            
               ПОДЧЕРТАВА, че макар и да признава компетентността на държавите-членки и на регионите да избират своя политика за научни изследвания и иновации и да разпределят свързаните с нея средства, участието на държавите-членки и страните, асоциирани към РП, в съвместното планиране следва да се осъществява на доброволна основа и съгласно принципите на променливата геометрия и свободния достъп. Участието в съвместното планиране следва да се основава също на високи научни постижения и пълноценно използване на научноизследователския потенциал на членовете;
            
         
               8.
            
            
               НАСЪРЧАВА държавите-членки, със съдействието на Комисията, да обмислят най-подходящите начини за разглеждане на следните въпроси при разработването и изпълнението на съвместното планиране:
               
                           —
                        
                        
                           съгласуван подход при процедурите за партньорски проверки,
                        
                     
                           —
                        
                        
                           съгласуван подход за дейностите за прогнозиране и за оценка на съвместните програми,
                        
                     
                           —
                        
                        
                           съгласуван подход към финансирането на трансгранични научни изследвания от национални или регионални органи,
                        
                     
                           —
                        
                        
                           ефективни мерки за осигуряване на разпространение и оптимално използване на резултатите от научноизследователската дейност, по-специално чрез прилагане на общи практики за защита, управление и споделяне на правата върху интелектуална собственост,
                        
                     
                           —
                        
                        
                           участие на различни научни общности и когато е подходящо — на промишлени обединения;
                        
                     
         
               9.
            
            
               СЧИТА, че следните критерии следва да спомогнат за определяне на темите за съвместно планиране:
               
                           —
                        
                        
                           действително ангажиране в достатъчна степен на съответните държави-членки,
                        
                     
                           —
                        
                        
                           темата да е насочена към европейско или световно предизвикателство и да е съсредоточена в задоволителна степен върху ясни и реалистични цели, които могат да бъдат определени и проследявани,
                        
                     
                           —
                        
                        
                           темата да носи явна добавена стойност на съвкупността от научните изследвания, които понастоящем са финансирани с национални или общностни публични средства, както по отношение на икономии от мащаба, така и за по-добър тематичен обхват,
                        
                     
                           —
                        
                        
                           съответните участници на регионално, национално и европейско равнище, включително и частният сектор, когато е уместно, наред с научните общности и агенциите за финансиране да са участвали в разработването на темата,
                        
                     
                           —
                        
                        
                           подходът на съвместно планиране да разполага с потенциал за превръщане на резултатите от качествени публични научни изследвания в ползи за европейските граждани и за европейската конкурентоспособност, както и за увеличаване на ефективността и влиянието от публичното финансиране на научноизследователската и развойната дейност чрез включване на ключовите публични инициативи в областта;
                        
                     
         
               10.
            
            
               ОТПРАВЯ МОЛБА към държавите-членки да си сътрудничат в рамките на специализирана структура на CREST (наричана по-нататък „група на високо равнище за съвместно планиране“ или ГСП), за да определят в съответствие с приложения мандат темите за съвместно планиране, избрани в резултат на обширни публични консултации с различните регионални, национални и европейски научни общности, както и с частния сектор, когато е уместно.
               Като се вземат предвид рамковите условия, определени в параграф 8, всяко предложение за тема, представено на ГСП от един или повече нейни членове, следва да съдържа предварително описание на общата концепция, управлението и изпълнението на инициативите за съвместно планиране. ГСП следва да оценява всяко предложение за тема за съвместно планиране въз основа на определените в параграф 9 критерии.
            
         
               11.
            
            
               ОТПРАВЯ МОЛБА към ГСП своевременно да определи и обоснове първия списък от ограничен брой теми за съвместно планиране; и ПРИКАНВА Комисията, в рамките на своята компетентност, да представи предложение за препоръка на Съвета като подготовка на началото на инициативите за съвместно планиране, която да съответства на определените от ГСП теми, наред с доклад за актуалното състояние на научните изследвания в областта на всяка една от темите, като по този начин позволи на Съвета да приеме инициативите за съвместно планиране не по-късно от 2010 г.;
            
         
               12.
            
            
               ПОДЧЕРТАВА, че съвместното планиране е процес, ръководен от държавите-членки, и че ролята на Комисията е да подпомага процеса на определяне и да оказва подкрепа, когато е необходимо;
            
         
               13.
            
            
               В този контекст НАБЛЯГА на необходимостта да се направи анализ на актуалността и потенциала съществуващите регионални, национални, общностни и междуправителствени инструменти за справяне с набелязаните предизвикателства пред обществото и ПРИКАНВА Комисията да осъществи това проучване в тясно сътрудничество с останалите заинтересовани страни и да предостави информация относно най-подходящите инструменти за справяне с тези предизвикателства;
            
         
               14.
            
            
               СЧИТА за необходимо да стартира пилотна инициатива за съвместно планиране за борба с невродегенеративните заболявания, по-специално с болестта на Алцхаймер, и ПРИКАНВА Комисията да представи предложение за препоръка на Съвета като подготовка на началото на изпълнението на тази пилотна инициатива във възможно най-кратък срок през 2009 г.;
            
         
               15.
            
            
               СЧИТА, че всички процедури, свързани със съвместно планиране на научни изследвания в европейски мащаб, трябва да се разглеждат в контекста на цялостния подход за рационализиране на управлението в рамките на европейското изследователско пространство, предвидено в Процеса от Любляна;
            
         
               16.
            
            
               ПРИКАНВА CREST да представя пред Съвета доклад относно съвместното планиране в контекста на настоящите заключения на всеки две години: първият доклад се очаква през 2010 г.
            
         
      (1)  ОВ C 264, 11.10.1995 г., стр. 4.
   
      (2)  Този списък не засяга темите за съвместното планиране, които ще бъдат избрани по-късно.
   
      ПРИЛОЖЕНИЕ
      Мандат на групата на високо равнище за съвместно планиране (ГСП)
      
                  1.
               
               
                  ГСП:
                  
                              а)
                           
                           
                              е специализирана структура на CREST, в която участват представители на високо равнище на държавите-членки и на Комисията, както и при необходимост на асоциираните държави;
                           
                        
                              б)
                           
                           
                              се председателства от представителя на действащото председателство на Съвета;
                           
                        
                              в)
                           
                           
                              има за задача да определя в рамките на непрекъснат процес възможните теми за съвместно планиране, избрани в резултат на обширни консултации с различните регионални, национални и европейски научни общности, както и с други заинтересовани страни от публичния и частния сектор, посочени в параграф 10, когато това е уместно;
                           
                        
                              г)
                           
                           
                              във връзка с това отговаря за оценяването на всяко едно от предложенията, които са представени, въз основа на изброените в параграф 9 критерии;
                           
                        
                              д)
                           
                           
                              допринася в подготовката на разискванията и решенията на Съвета по конкурентоспособност относно съвместното планиране, в рамките на мандата на CREST и без да се засягат отговорностите на Комитета на постоянните представители;
                           
                        
                              е)
                           
                           
                              ще бъде инициатор за разглеждането на посочените в параграф 8 въпроси.
                           
                        
            
                  2.
               
               
                  Комисията ще подпомага работата на ГСП в рамките на своята компетентност.
               
            
                  3.
               
               
                  Държавите-членки посочват преди края на месец януари 2009 г. своите представители, които да участват в заседанията на ГСП.